《谢刘德谦惠叠翠峰诗》
宋代·李若水

我闻刘纲古仙子，此郎无乃渠耳孙。
平生丘壑有真趣，脱口误与儿辈论。
杖藜乘兴绕山腹，拨碎松影寻云根。
一拳疏翠万峦足，见之惊喜双颊温。
挈来珍护等完璧，浸以清泚供金盆。
窗前细看坐忘食，冷碧尚带烟岚痕。
斗量明珠问君买，刮我十年尘眼昏。
莫学卫公作痴计，苛戒直欲传后昆。
高怀脱落万事细，一笑付余无吝言。
手扪心玩挽归兴，夜来清梦惊哀猿。

作者简介：李若水（1093年－1127年），原名若冰，字清卿，洺州曲周县（今河北曲周县）水德堡村人。靖康元年为太学博士，官至吏部侍郎，曾奉旨出使金国。靖康二年随宋钦宗至金营，怒斥敌酋完颜宗翰，不屈被害。后南宋追赠观文殿学士，谥忠愍。有《李忠愍公集》。徽宗宣和四年（1122年），为元城尉，调平阳府司录，济南府教授，除太学博士。钦宗靖康元年（1126年），为太常博士。既而使金，迁著作佐郎。使还，擢尚书吏部侍郎兼权开封府尹。二年，从钦宗至金营，金人背约，逼钦宗易服，若水敌不屈残杀，时年三十五。